CELEX: 32015D1969
Language: mt
Date: 2015-10-22 00:00:00
Title: Deċiżjoni tal-Kunsill (UE) 2015/1969 tat-22 ta' Ottubru 2015 li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat dwar l-Akkwisti Pubbliċi mill-Gvern dwar l-adeżjoni tal-Ukrajna għall-Ftehim Rivedut dwar l-Akkwisti Pubbliċi

4.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 288/14
            
         DEĊIŻJONI TAL-KUNSILL (UE) 2015/1969
   tat-22 ta' Ottubru 2015
   li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat dwar l-Akkwisti Pubbliċi mill-Gvern dwar l-adeżjoni tal-Ukrajna għall-Ftehim Rivedut dwar l-Akkwisti Pubbliċi
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4) flimkien mal-Artikolu 218(9) tiegħu,
   Wara li kkunsidraw il-proposta mill-Kummissjoni Ewropea,
   Billi:
   
               (1)
            
            
               Fit-13 ta' Diċembru 2012, l-Ukrajna applikat għall-adeżjoni għal-Ftehim Rivedut dwar l-Akkwisti Pubbliċi (“il-GPA Rivedut”).
            
         
               (2)
            
            
               L-impenji tal-Ukrajna dwar il-kopertura huma stabbiliti fl-offerta finali tagħha, kif ippreżentati lill-Partijiet għall-GPA Rivedut fid-29 ta' Ġunju 2015.
            
         
               (3)
            
            
               L-offerta finali tal-Ukrajna tipprevedi kopertura estensiva ta' entitajiet ċentrali u subċentrali u ta' entitajiet oħrajn li joperaw fis-setturi tal-utilitajiet, tal-prodotti, tas-servizzi tal-kostruzzjoni u ta' servizzi oħrajn. Għalhekk, hija sodisfaċenti u aċċettabbli. It-termini tal-adeżjoni tal-Ukrajna, kif riflessi fl-Anness għal din id-Deċiżjoni, ser ikunu riflessi fid-deċiżjoni adottata mill-Kumitat dwar l-Akkwisti Pubbliċi (“il-Kumitat tal-GPA”) dwar l-adeżjoni tal-Ukrajna.
            
         
               (4)
            
            
               L-adeżjoni tal-Ukrajna għall-GPA Rivedut hija mistennija li tagħti kontribut pożittiv għal ftuħ ulterjuri tas-swieq tal-akkwisti pubbliċi fil-livell internazzjonali.
            
         
               (5)
            
            
               L-Artikolu XXII(2) tal-GPA Rivedut jipprevedi li kull Membru tad-WTO jista' jaderixxi mal-GPA Rivedut fuq termini li għandhom jiġu miftiehma bejn dak il-Membru u l-Partijiet, u tali termini għandhom jiġu indikati f'deċiżjoni tal-Kumitat tal-GPA.
            
         
               (6)
            
            
               Huwa għalhekk xieraq li tiġi stabbilita l-pożizzjoni li għandha tittieħed f'isem l-Unjoni fil-Kumitat tal-GPA, fir-rigward tal-adeżjoni tal-Ukrajna,
            
         ADOTTAT DIN ID-DEĊIŻJONI:
   Artikolu 1
   Il-pożizzjoni li għandha tittieħed f'isem l-Unjoni Ewropea fil-Kumitat dwar l-Akkwisti Pubbliċi għandha tkun li tapprova l-adeżjoni tal-Ukrajna għall-Ftehim Rivedut dwar l-Akkwisti Pubbliċi, soġġett għal termini speċifiċi ta' adeżjoni stabbiliti fl-Anness għal din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fil-Lussemburgu, it-22 ta' Ottubru 2015.
      
         
            Għall-Kunsill
         
         
            Il-President
         
         F. ETGEN
      
   
   
      ANNESS
      TERMINI TAL-UE DWAR L-ADEŻJONI TAL-UKRAJNA MAL-GPA RIVEDUT (1)
      
      Mal-adeżjoni tal-Ukrajna għall-GPA rivedut, il-punt 2 tat-taqsima 2 (“L-awtoritajiet kontraenti tal-Gvern Ċentrali tal-Istati Membri tal-UE”) tal-Anness 1 għall-Appendiċi I għall-Unjoni Ewropea għandu jaqra kif ġej:
      
         
                     “2.
                  
                  
                     Għall-prodotti, servizzi, fornituri u provdituri ta' servizzi ta' Iżrael, tal-Montenegro, tar-Repubblika tal-Moldova, u tal-Ukrajna, l-akkwisti mill-awtoritajiet kontraenti tal-gvern ċentrali li ġejjin.”
                  
               
      
         (1)  In-numerazzjoni tal-iskedi ta' kopertura tal-Partijiet għall-GPA Rivedut inbidlet mis-segretarjat tad-WTO bi qbil mal-Partijiet għall-GPA Rivedut. In-numerazzjoni użata f'dan l-Anness tikkorrispondi man-numerazzjoni tal-aħħar kopja ċertifikata bħala awtentika tal-iskedi ta' kopertura tal-Partijiet għall-GPA Rivedut, li ntbagħtet mid-WTO lill-Partijiet għall-GPA permezz ta' notifika uffiċjali li tinsab disponibbli hawn http://www.wto.org/english/tratop_e/gproc_e/gp_app_agree_e.htm#revisedGPA. In-numerazzjoni tal-iskedi ta' kopertura tal-Partijiet għall-GPA Rivedut ippubblikata fil-ĠU L 68, 7.3.2014, p. 2 ma għadhiex tintuża.